ยางตกแบงก์เหงื่อแตก
สั่งเข้มให้ตรวจสต๊อกลูกหนี้ถี่หวั่นเก็บเก็งกำไรแต่ขาดทุน
13 ส.ค. 2555

สั่งเข้มให้ตรวจสต๊อกลูกหนี้ถี่หวั่นเก็บเก็งกำไรแต่ขาดทุน
“กรุงไทย-กสิกรฯ” เผยราคายางตกต่ำเริ่มสะเทือนลูกค้ากำไรหด สั่งตรวจเข้มสต๊อกสินค้าลดความเสี่ยงเก็งกำไรจากนโยบายแทรกแซงราคา 
นายเวทย์ นุชเจริญ รองกรรมการผู้จัดการใหญ่ ธนาคารกรุงไทย เปิดเผยว่า ขณะนี้กลุ่มลูกค้าธนาคารที่เป็นผู้ประกอบการผลิตและแปรรูปยางพาราเพื่อส่งออก เริ่มได้รับผลกระทบจากปัญหาราคายางตกต่ำแล้ว เนื่องจากคู่ค้าในต่างประเทศมีการขอลดราคารับซื้อลงจากสัญญาซื้อขายที่มีการเซ็นล่วงหน้า เช่น สั่งซื้อ 1,000 ตัน เดิมตกลงราคากันที่ กก.ละ 100 บาท ก็จะขอซื้อในราคา 100 บาทเพียงแค่ 500 ตัน อีก 500 ตันซื้อที่ราคา 80 บาท ทำให้ลูกค้ามีรายได้ลดลง
“ปัญหาของลูกค้าในขณะนี้ยังอยู่ในขั้นที่มีกำไรลดลงแต่ยังไม่ถึงขั้นขาดทุน ที่ราคาขนาดนี้ถ้าเทียบกับต้นทุนยังอยู่ได้ แต่แบงก์ก็เตือนให้ระมัดระวังเรื่องการทำสัญญามากขึ้น เพราะราคายางยังมีแนวโน้มลดลงได้อีก เนื่องจากจีนได้รับผลกระทบทางอ้อมจากวิกฤตเศรษฐกิจโลกทำให้มีคำสั่งซื้อลดลง” นายเวทย์ กล่าว
นอกจากนี้ ธนาคารยังได้สั่งให้พนักงานเพิ่มความเข้มงวดและความถี่ในการตรวจสอบสต๊อกของลูกค้า เพื่อป้องกันปัญหาการตุนยางเพื่อเก็งกำไรจากนโยบายแทรกแซงราคาของรัฐบาลซึ่งถือเป็นความเสี่ยง เนื่องจากธนาคารกรุงไทยถือเป็นผู้ปล่อยกู้รายใหญ่ในอุตสาห กรรมยางพาราในภาคใต้ โดยมีมูลค่าสินเชื่อไม่ต่ำกว่า 1-2 หมื่นล้านบาท
นายเวทย์ กล่าวว่า นอกจากผู้ส่งออกยางแผ่นแล้ว กลุ่มที่น่าห่วงกว่าในตอนนี้ คือ กลุ่มโรงงานแปรรูปไม้ยางพาราเป็นเฟอร์นิเจอร์เพื่อส่งออกซึ่งกำลังประสบปัญหาหนัก เพราะมีตลาดหลักอยู่ในจีนและยุโรปซึ่งมีคำสั่งซื้อลดลงต่อเนื่อง โดยธนาคารอยู่ระหว่างสำรวจผลกระทบของลูกค้ากลุ่มนี้
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า จากการสำรวจลูกค้าของธนาคาร ยังไม่พบว่ามีลูกค้ากลุ่มยางพารารายใดที่ขาดสภาพคล่อง อย่างไรก็ตามธนาคารได้เพิ่มความเข้มงวดในการตรวจสอบและควบคุมการสต๊อกสินค้าของลูกค้ากลุ่มยางพารา เนื่องจากยางพาราเป็นสินค้าโภคภัณฑ์ที่ไม่สามารถควบคุมราคาขึ้นลงได้ ดังนั้นหากมีการสต๊อกสินค้าเพื่อเก็งกำไรและราคาตกขึ้นมาจะเสียหายหนัก 
ทั้งนี้ แม้ว่ารัฐบาลจะมีนโยบายแทรกแซงราคาเพื่อช่วยเหลือผู้ประกอบการ แต่เชื่อว่าจะทำได้เพียงชั่วคราวเพราะท้ายที่สุดราคาจะต้องเคลื่อนไหวไปตามภาวะตลาดโลก การปล่อยสินค้าเพื่อให้ลูกค้านำไปสต๊อกยางเพื่อเก็งกำไรจึงเป็นสิ่งที่ธนาคารจะไม่ทำเด็ดขาด 
“ลูกค้าส่วนใหญ่ยังไม่มีปัญหา แต่ที่คุมไม่ได้ก็มีบ้างเหมือนกันเพราะเขาต้องการเก็งกำไร ตอนนี้นอกจากยางพาราเรายังให้เจ้าหน้าที่เพิ่มความเข้มงวดในกลุ่มสินค้าเกษตรอื่นๆ ที่ราคาเหวี่ยงรุนแรงด้วย” นายพัชร กล่าว